Document ID: 32011D0718

KOMISIJOS ĮGYVENDINIMO SPRENDIMAS
2011 m. spalio 28 d.
kuriuo iš dalies keičiamas Įgyvendinimo sprendimas 2011/402/ES dėl neatidėliotinų priemonių, taikytinų iš Egipto importuojamoms ožragių sėkloms, tam tikroms sėkloms ir pupelėms
(pranešta dokumentu Nr. C(2011) 7744)
(Tekstas svarbus EEE)
(2011/718/ES)
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 2002 m. sausio 28 d. Europos Parlamento ir Tarybos reglamentą (EB) Nr. 178/2002, nustatantį maistui skirtų teisės aktų bendruosius principus ir reikalavimus, įsteigiantį Europos maisto saugos tarnybą ir nustatantį su maisto saugos klausimais susijusias procedūras (1), ypač į jo 53 straipsnio 1 dalies b punkto i ir iii papunkčius,
kadangi:
(1)
Reglamente (EB) Nr. 178/2002 Sąjungos ir nacionaliniu lygmenimis nustatyti maistą ir pašarus reglamentuojantys bendrieji principai, visų pirma susiję su maisto ir pašarų sauga. Jame nustatytos neatidėliotinos priemonės, jeigu yra akivaizdžiai aišku, kad iš trečiųjų šalių importuojami maisto produktai ar pašarai gali kelti didelę riziką žmonių sveikatai, gyvūnų sveikatai arba aplinkai ir kad susijusios (-ių) valstybės (-ių) narės (-ių) taikomomis priemonėmis tinkamai išvengti rizikos neįmanoma;
(2)
2004 m. balandžio 29 d. Europos Parlamento ir Tarybos reglamentu (EB) Nr. 852/2004 dėl maisto produktų higienos (2) nustatomos bendros maisto produktų higienos taisyklės. Šiose taisyklėse nustatyti tiesiogiai žmonėms vartoti skirtų sėklų ir pupelių auginimo higienos reikalavimai, kurių turi laikytis maisto tvarkymo subjektai;
(3)
buvo nustatyta, kad tam tikros iš Egipto importuotos ožragių sėklų siuntos yra Šigos toksiną išskiriančių Esherichia coli bakterijų (STEC), kurių serotipas O104:H4, sukelto protrūkio Sąjungoje priežastis. Todėl Komisijos įgyvendinimo sprendimu 2011/402/ES (3) uždrausta išleisti į laisvą apyvartą Sąjungoje sėklas ir pupeles iš Egipto, kurioms priskiriami priede nurodyti KN kodai. Draudimo galioja iki 2011 m. spalio 31 d.;
(4)
2011 m. rugpjūčio 21-25 d. Komisijos maisto ir veterinarijos tarnyba atliko auditą Egipte, siekdama atsekti galimą nesenų E. coli (O104:H4 serotipas) sukeltos infekcijos protrūkių Vokietijos šiaurinėje dalyje ir Bordo (Prancūzijoje) šaltinį ir įvertinti įtariamų sėklų augimo ir apdorojimo sąlygas šioje trečioje šalyje;
(5)
buvo įvertinti audito duomenys ir veiksmai, kurių ėmėsi Egiptas nustačius žmonėms vartoti skirtų sėklų, kurios gali būti daiginamos, auginimo trūkumus. Atlikus vertinimą paaiškėjo, kad priemonių, kurių ėmėsi kompetentingos Egipto institucijos nustatytiems pavojams pašalinti, nepakanka;
(6)
pagal Reglamento (EB) Nr. 852/2004 10 straipsnį, importuojamo maisto higiena, be kitų, turėtų atitikti reglamento I priede nustatytus reikalavimus. Vis dėlto, veiksmais, kuriuos nurodė kompetentingos Egipto institucijos, nėra užtikrinama, kad auginant sėklas ir pupeles bus laikomasi Reglamento (EB) Nr. 852/2004 I priedo reikalavimų. 2011 m. spalio mėn. pabaigoje Europos maisto saugos tarnyba (EMST) pateiks mokslinę nuomonę dėl pavojaus, kurį sukelia Šigos toksiną išskiriančios Escherichia coli bakterijos (STEC) ir kitos patogeninės bakterijos, esančios sėklose, taip pat iš jų išaugintuose dieguose, daiguose ir augaluose;
(7)
iki bus imtasi papildomų kontrolės priemonių atsižvelgiant į EMST nuomonę ir siekiant suteikti kompetentingoms Egipto institucijoms laiko pateikti Komisijai tolesnius rezultatus ir užtikrinti veiksmingas garantijas papildomų rizikos valdymo priemonių atžvilgiu, Įgyvendinimo sprendimu 2011/402/ES nustatytas laikinas draudimas išleisti sėklas ir pupeles iš Egipto į laisvą apyvartą Sąjungoje turėtų būti pratęstas iki 2012 m. kovo 31 d.;
(8)
siekiant užtikrinti šio sprendimo uždrausti bet kokių priede nurodytų prekių importą veiksmingumą, šis sprendimas taikomas nuo 2011 m. lapkričio 1 d., nes Įgyvendinimo sprendimu 2011/402/ES nustatyta, kad draudimas išleisti sėklas iš Egipto į apyvartą, kaip nurodyta priede, galioja iki 2011 m. spalio 31 d.;
(9)
todėl Įgyvendinimo sprendimas 2011/402/ES turėtų būti atitinkamai iš dalies pakeistas;
(10)
šiame sprendime numatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Įgyvendinimo sprendimas 2011/402/ES iš dalies keičiamas taip:
(1)
2 straipsnis pakeičiamas taip:
„2 straipsnis
Priede įvardytas sėklas ir pupeles iš Egipto draudžiama išleisti į laisvą apyvartą Sąjungoje iki 2012 m. kovo 31 d.“
(2)
Priedas pakeičiamas šio sprendimo priedo tekstu.
2 straipsnis
Šis sprendimas taikomas nuo 2011 m. lapkričio 1 d.
3 straipsnis
Šis sprendimas skirtas valstybėms narėms.
Priimta Briuselyje 2011 m. spalio 28 d.

Labels: 17
0
3
6
18